
R A P O R T

asupra proiectului de Lege privind aprobarea Ordonanţei Guvernului nr.43/2002 pentru modificarea Legii nr.156/2000 privind protecţia cetăţenilor români care lucrează în străinătate

În conformitate cu prevederile art.89 şi 107 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu proiectul de Lege privind aprobarea Ordonanţei Guvernului nr.43/2002 pentru modificarea Legii nr.156/2000 privind protecţia cetăţenilor români care lucrează în străinătate, trimis cu adresa nr. 461 din 23 septembrie 2002.


La întocmirea prezentului raport, Comisia a avut în vedere avizele primite de la Consiliul Legislativ şi Consiliul Economic şi Social.

Comisia a fost investită cu dezbaterea şi avizarea proiectului de lege mai sus menţionat în procedură obişnuită.

Proiectul de lege are ca obiect de reglementare modificarea Legii nr.156/2000 privind protecţia cetăţenilor români care lucrează în străinătate în sensul adoptării unor reglementări care să asigure o mai bună conştientizare şi responsabilizare a agenţilor de ocupare a forţei de muncă în străinătate, pentru ca serviciile de mediere pe care le desfăşoară să fie realizate în mod eficient şi operativ.
Comisia propune plenului aprobarea proiectului de lege întrucât pe parcursul desfăşurării activităţii de acreditare a agenţilor de ocupare a forţei de muncă şi cea de certificare a contractelor încheiate între aceştia şi angajatori din străinătate s-au constatat unele greutăţi şi deficienţe în aplicarea prevederilor celor două acte normative ce reglementează activitatea agenţilor de ocupare a forţei de muncă şi protecţia cetăţenilor români care lucrează în străinătate (Legea nr.156/2000 şi H.G. nr.384/2001).
Proiectul de lege face parte din categoria legilor ordinare, conform prevederilor constituţionale.


La dezbaterea acestui proiect au participat ca invitaţi din partea Ministerului Muncii şi Solidarităţii Sociale: d-na Simona Bordeianu – director şi d-na Cecilia Sebe – expert.
La lucrările comisiei au fost prezenţi 17 deputaţi, din totalul de 20 membri ai comisiei.
Proiectul de lege a fost adoptat de Senat în şedinţa din data de 17 septembrie 2002.

În urma dezbaterii proiectului de lege în şedinţa din data de 25 septembrie 2002, Comisia propune admiterea fără modificări a acestuia, cu unanimitate de voturi.

